Bloedrivier Strafveldtog – 27 November 1838 | Die Vryburger
Bloedrivier Strafveldtog – 27 November 1838
November 27, 2013 - Menings - 6 comments
Joernaal van die Veldtog van emigrante Boere onder hulle Hoofkommandant Andreas Wilhelmus Jacobus Pretorius, voormalig van Graaff-Reinette, teen Dingaan, koning van die Zoeloes in die maande November en Desember 1838, onderneem met die oogmerk om wraak te neem weens die wreedaardigste en onmenslikste moord op die gewese hoof van die emigrante, Pieter Retief, en sy sestig metgeselle en die daaropvolgende onmenslike slagting van manne, vroue en kinders gepleeg deur Dingaan en sy volk, asook vir die terugneem van die goedere en besittings wat tydens die geleenthede deur hulle geroof is.
Die aankoms van meneer Andreas Wilhelmus Jacobus Pretorius met sy geselskap etlike dae gelede om met 'n Kommando teen Dingaan, opperhoof van die Zoeloes, op te trek om die goedere wat hulle van ons doodgemartelde medereisigers geroof het, te probeer terugkry, het gelei to algemene groot blydskap in die laer.
Pretorius se aanstelling:
Eers is daar onder al die kommandante geloot en die lot het juis op meneer Pretorius geval. Sy aanstelling tot hoofoffisier of Kommandant oor die versamelde Kommando is toe aan die Volksraad, wat blymoedig daartoe ingestem het, opgedra. Hy is met almal se gelukwensing onder wettige opdrag, geformuleer deur die Volksraad, aangestel.
Pretorius aanvaar sy aanstelling:
Toe meneer Pretorius, nou Hoofkommandant, met gepastheid sy dank betuig en gesê hoe huiwerig hy andersins ook al sou wees, aangesien die lot op hom geval het, en as gevolg van die toestand waarin sy medereisigers verkeer, in 'n laer asof in 'n gevangenis toegesluit, hy die gewigtige saak gewilliglik op hom sou neem en sy vermoëns sou inspan om te doen wat ookal ons wesentlike belange sou bevorder.
Bantjes vergesel kommando:
Dit het my beweeg om die kommando te vergesel om die nodige aantekeninge oor die Kommando te kan maak aangesien ek oortuig was van die Hoofkommandant se oordeelkundigheid. So het dit gekom dat ek die volgende dag, die 27ste November 1838, inderhaas my waens na die Kommando se waens gestuur het.
6 thoughts on "Bloedrivier Strafveldtog – 27 November 1838"
Sheugnet November 27, 2013 at 10:11 am
Ek vind dit interessant dat die lot gewerp was. Kan iemand dalk meer lig hierop gooi? Hoe het die ou Boere dit gedoen? …en was dit die algemene gebruik in daardie dae dat ander nasies bv. Amerikaners ook van die lot gebruik gemaak het om persone uit te wys vir 'n spesifieke doel?
Joffre Papenfus November 27, 2013 at 1:23 pm
Elke ouer, grootouer en onderwyser:
kom ons vertel ons geskiedenis aan ons kinders, van kleins af!
Nie alleen moet hulle weet van hulle erfenis nie, hulle moet baie spesifiek toegerus word teen die leuens wat in skole uitgedra word.
DuP du Plessis November 27, 2013 at 6:48 pm
Ek wil glo dat ons voorsate so 'n ernstige saak, soos hierbo aangehaal, met die grootste mate van omsigtigheid sou aangepak het. Hulle was mense wat hul Bybel geken het, en daar is talle skriftuurlike voorbeelde aan ons gegee oor die korrekte gebruik van die werp van die lot.
Om dit onverskillig en op jou eie aan te pak en nie die Wil van ons Vader vooraf daarvoor te soek nie, is so goed soos om die uitkoms met oneerlikheid te beinvloed. Ek glo dat die gebruik van die lot by bv. 'n staatslotery soos Lotto, en dobbelary die gebruik van die lot, reeds so 'n slegte naam gegee het, dat ons oor alle gebruik daarvan twyfel.
In Handelinge 1:26 lees ons oor die aanstelling van die disipel wat Judas moes opvolg: "Toe werp hulle die lot, en die lot het op Matthías geval; en hy is gekies om saam met die elf apostels te wees." En Spr 16:33: "In die skoot word die lot gewerp, maar elke beslissing daarvan kom van die HERE."
Wees egter verseker dat hierdie laaste aanhaling nie 'n vrypas is om te glo dat dobbelary en die Lotto, die HERE se goedkeuring wegdra nie.
Maar om terug te kom na jou vraag, ek glo dat Andries Pretorius op daardie dag deur die HERE, en Hy alleen, aangewys is as die leier wat hierdie veldtog moes gaan lei, en dat hulle vooraf Sy wil daaroor gevra het.
Sheugnet November 27, 2013 at 7:09 pm
Ek glo ook soos jy dat dit die Here was wat die lot beantwoord het. Wat ek rêrig wil weet is fisies HOE. Ek weet van die Bybelse lot wat gewerp was, maar weet nog steeds nie HOE nie. Die rede hoekom ek vra, is omdat ek oortuig is van ons Israelse herkoms en hierdie is net nog iets wat my oortuiging vasster maak. Verstaan jy, DuP? Ek soek net meer inligting oor die werp van die lot omdat dit iets is wat nie in die Bybel verduidelik word nie. Ek verbeel my dat daar strooitjies getrek was op 'n keer of wat gedurende die oorlog, maar hoe was dit gedoen deur die ou Boere?
Andries November 27, 2013 at 9:30 pm
Hierdie geskiedenis bly roerend. As ons besef hoe ons deur God bygestaan is, dan alleen kan ons Sy getrouheid teenoor ons verstaan. In ons geskiedenis is daar vele sulke Goddelike bystand aan ons. Sou mens dit probeer verstaan dan kom jy telkens tot die gevolgtrekking dat dit wonderwerke was. Vegkop, daar het slegs in die dertig weerbare manne 6000 matabeles afgeweer. Lees jy Sarel Cilliers se notas, dan kom jy werklik tot die besef dat God en God alleen die oorwinnings moonlik gemaak het. Jammer dat ons vandag daardie geskiedenis verwaarloos en dit soms vergeet. Dankie DuP vir jou bydrae. Dis altyd lekker om n oopkop mens se siening te deel.
DuP du Plessis November 27, 2013 at 10:41 pm
Ek wens ek het die kennis gehad om jou beter te kon antwoord, maar ek kan my indink dat daar talle maniere sou gewees het. Ek glo die beginsel wat wel gegeld het, was om dit wat op daardie oomblik 'n praktiese uitkoms kon gee, gebruik sou word, maar dat hulle die uitkoms daarvan (en seker ook die metode) vooraf aan ons Vader opgedra het, en vooraf hulle neergele^ het by die besluit wat Hy namens hulle daar sou neem.
Ek wil ook glo dat hulle benadering hiermee, iets heeltemal anders sou wees as diegene wat lootjies sou trek in 'n spel wat op geluk gegrond sou wees.